DAVID HUME (1711-1776)

GIZA ADIMENARI BURUZ (EZAGUTZA)

Gogamenak egoera desberdinak dauzka, eta horiei gogo-egoerak deitzen zaie egungo filosofian. Humek gogo-egoerei hautemateak esaten die, hau da, gure burutik edo gogamenetik igarotzen den oro hautemate bat da:

* Zentzumenen bitartez jasotzen duguna (alegia, ikusten, entzuten, dastatzen, ukitzen eta usaintzen duguna).
* Sentimendu moralak.

Humek, gogo-egoeren (edo hautemateen) artean, bi mota nagusi bereizten ditu: inpresioak eta ideiak. Nonbait, inpresioak sentitzen dira; ideiak, ordea, pentsamenduaren objektuak dira.

* Humeren filosofian, inpresioek lehentasuna dute ideien aldean. Izan ere, inpresioak ideien aurrekariak dira, eta ideietan ez dago inpresioetan ez dagoen ezer: ideiak inpresioen kopia ahulak dira.
* Humeren filosofian, oso garrantzitsua da honako printzipio hau: ideia bakoitza inpresio batetik dator, hau da, ez dago inpresio batetik ez datorren ideiarik.
* Errotu gabeko ideiak sasi-ideiak dira, baztertu beharrekoak.

Bi inpresio mota bereizten ditu:

* **Jatorrizko inpresioak** (edo zentzumenezkoak): objektuek gure zentzumenak kitzikatuz, guregan sortzen diren inpresioak edo sentsazioak.
* **Bigarren inpresioak** (edo gogoeta-inpresioak): jatorrizko inpresioetatik eta ideietatik sortutakoak. Humek grina deitzen ditu.

Naturaren eta naturan dauden gauzen jokabidea natur lege gutxi batzuek arautzen duten moduan, gogamenaren eta gogamenean dauden gauzen (hau da, inpresioen eta ideien) jokabidea ere lege gutxi batzuek arautzen dute.

* **Antzekotasuna.** Nire gogamenean hautemate bat dagoenean, eskuarki antzekoa den beste hautemate batera igarotzen naiz.
* **Espaziozko eta denborazko hurbiltasuna**. Hautemate bat nire gogamenean dagoenean, eskuarki harekin espazioan edo denboran lotura estua duen hautemate batera igarotzen naiz.
* **Kausa/efektu erlazioa.** Hautemate bat nire gogamenean dagoenean, harekin kausazko erlazioa duen beste hautemate batera igarotzen naiz.

Gorago aipatu ditugun hiru erlazio mota horiek gure buruan gertatzen diren mugimenduak azaltzen dituzte.

EZAGUTZA MOTAK

Humeren ikuspegian, gizakiak adimenaren edo arrazoimenaren bitartez, bi motatako aurkikuntzak egin ditzake: edo ideien arteko erlazioak edo gertakarizko auziak.

* Ideien arteko erlazioak (A priori analitikoak): Bere esanahiaren oinarri hutsean egiazkoa denean. Ez da esperientziaren beharrik egiazkoa dela jakiteko. (Egia matematikoak).
* Gertakarizko auziak (A posteriori sintetikoak): egiazkoak direla finkatzeko, esperientzia ezinbestekoa da. Induktiboak.

KAUSALITATEARI KRITIKA

TESIA: Lotura kausala ez da erreala, soilik gure buruan dago.

Kausa eta efektuaren ideak bi inpresio ezberdinetatik datoz. Bai kausa eta bai efektua zentzumenen bidez hauteman ditzakegu, baina lotura kausala ez.

* Humek kausazko loturaren ideia gogoeta-inpresio batetik (ez, ordea, jatorrizko inpresio batetik) eratortzen dela dio. Kausazko loturaren inpresioa ohituraren edo azturaren poderioz sumatzen dugu guk.
* . Kausaren eta efektuaren jatorrizko inpresioak elkarrekin behin eta berriro sumatu ondoren, guregan kausazko loturaren gogoeta-inpresioa sortzen da.

Ondorioa: Kausalitatea ez da printzipio metafisikoa, baliabide epistemologikoa baizik.